Twee vas ure ná Mooirivier-plaasaanvalArgieffoto: SAPD ŉ Bejaarde egpaar is Saterdagaand op hul plaas in die Mooirivier-omgewing deur drie verdagtes oorval wat hulle onder meer met gholfstokke aangerand het. Lt.kol. Thulani Zwane, provinsiale polisiewoordvoerder van KwaZulu-Natal, het gesê die egpaar, albei 72 jaar oud, is omstreeks 23:00 in hul huis oorval terwyl hulle televisie gekyk het. “Die egpaar is met gholfstokke aangerand terwyl die verdagtes op geld aangedring het. Die verdagtes het die egpaar se 9 mm-pistool geroof en te voet gevlug,” het Zwane gesê. Een van die verdagtes is tydens die rooftog geskiet en gewond. Die Mooirivier-polisie is ontbied en ŉ volskaalse soektog na die verdagtes is van stapel gestuur. Twee van die verdagtes is ŉ paar uur later langs die R103-pad naby die misdaadtoneel opgespoor. ŉ 28-jarige verdagte is met ŉ skietwond onder polisiebewaring na ŉ hospitaal geneem vir behandeling. Die man beweer sy medepligtige het hom glo per ongeluk geskiet. ŉ 40-jarige man is in hegtenis geneem. Die twee sal na verwagting Dinsdag in die Mooirivier-landdroshof verskyn op aanklag van huisroof. Die soektog na die derde verdagte, met die gesteelde vuurwapen, duur voort. Omstandighede rondom die skietery word ondersoek.